CELEX: 32021R0573
Language: lv
Date: 2021-02-01 00:00:00
Title: Komisijas Deleģētā regula (ES) 2021/573 (2021. gada 1. februāris), ar ko attiecībā uz importa nosacījumiem, kuri attiecas uz dzīviem gliemežiem, kombinētiem produktiem un apvalkiem, ko laiž tirgū lietošanai pārtikā, groza Deleģēto regulu (ES) 2019/625 (Dokuments attiecas uz EEZ)

8.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 120/6
               
            
         KOMISIJAS DELEĢĒTĀ REGULA (ES) 2021/573
         (2021. gada 1. februāris),
         ar ko attiecībā uz importa nosacījumiem, kuri attiecas uz dzīviem gliemežiem, kombinētiem produktiem un apvalkiem, ko laiž tirgū lietošanai pārtikā, groza Deleģēto regulu (ES) 2019/625
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), jo īpaši tās 126. panta 1. punktu,
         tā kā:
         
                     (1)
                  
                  
                     Komisijas Deleģētā regula (ES) 2019/625 (2) nosaka prasības, kas cita starpā attiecas uz sagatavotu gliemežu sūtījumu ievešanu Savienībā.
                  
               
                     (2)
                  
                  
                     Saskaņā ar Deleģētās regulas (ES) 2019/625 1. panta 2. punkta a) apakšpunkta i) un iii) punktu trešās valstis, kas uz Savienību eksportē sagatavotu gliemežu sūtījumus, ir jānorāda sarakstā un katram sagatavotu gliemežu sūtījumam jāpievieno oficiāls sertifikāts. Līdzīgas prasības būtu jāpiemēro arī dzīviem gliemežiem, kas paredzēti lietošanai pārtikā.
                  
               
                     (3)
                  
                  
                     Lai skaidri identificētu gliemežus, uz kuriem attiecas prasības ievešanai Savienībā, Deleģētajā regulā (ES) 2019/625 būtu jāiekļauj jēdziena “gliemeži” definīcija.
                  
               
                     (4)
                  
                  
                     Deleģētā regula (ES) 2019/625 nebūtu jāpiemēro tādu lietošanai pārtikā paredzētu preču paraugiem, kas importēti produktu analīzes un kvalitātes testēšanas nolūkā, bet netiek laisti tirgū un tāpēc nerada risku sabiedrības veselībai. Būtu attiecīgi jāgroza 1. panta 3. punkts. Deleģētās regulas (ES) 2019/625 12. pantā ir noteiktas importa prasības tādu kombinēto produktu sūtījumiem, uz kuriem sniegtas atsauces ar noteiktu Padomes Regulas (EEK) Nr. 2658/87 (3) I pielikuma otrās daļas pozīciju Harmonizētās sistēmas kodiem (“HS kodi”). Ir lietderīgi izmantot kombinētās nomenklatūras (KN) kodus saskaņā ar Regulu (ES) 2017/625. Turklāt noteiktu kombinēto produktu kodu Deleģētās regulas (ES) 2019/625 12. pantā trūkst. Tāpēc ir lietderīgi šos KN kodus pievienot.
                  
               
                     (5)
                  
                  
                     Lai samazinātu risku, ka tādu dzīvu gliemežu un kombinēto produktu sūtījumi, kurus laiž tirgū lietošanai pārtikā, varētu neatbilst Savienības pārtikas drošuma prasībām, to ievešanai Savienībā būtu jāpiemēro individuāla sertifikācija. Sertifikācija par atbilstību Savienības prasībām turklāt trešo valstu vai to reģionu pārtikas apritē iesaistītajiem uzņēmējiem un kompetentajām iestādēm atgādina par piemērojamajām Savienības prasībām.
                  
               
                     (6)
                  
                  
                     Deleģētās regulas (ES) 2019/625 7. pants, lai novērstu iespējamu risku sabiedrības veselībai, nosaka prasības attiecībā uz izejvielu ražošanu svaigas gaļas, maltas gaļas, gaļas izstrādājumu, gaļas produktu, mehāniski atdalītas gaļas un želatīna un kolagēna ražošanai paredzētu izejvielu sūtījumu importam. Pūšļus un zarnas, ko izmanto apvalku ražošanā, apstrādā tā, lai novērstu jebkādu risku sabiedrības veselībai. Tāpēc ir lietderīgi atļaut, ka izejvielas apvalku ražošanai nāk no kautuvēm, kas atrodas valsts kompetento iestāžu uzraudzībā, un 7. pants būtu attiecīgi jāgroza.
                  
               
                     (7)
                  
                  
                     Deleģētās regulas (ES) 2019/625 13. pants nosaka, ka katru noteikto sarakstā norādīto produktu sūtījumu Savienībā drīkst ievest tikai tad, ja sūtījumam ir pievienots oficiāls sertifikāts. Kombinētie produkti to produktu sarakstā, kuriem jāpievieno oficiāls sertifikāts, nav iekļauti.
                  
               
                     (8)
                  
                  
                     Ar noteiktu kategoriju kombinētajiem produktiem saistītais risks ir atkarīgs no sastāvdaļu veida un to glabāšanas nosacījumiem. Tāpēc katrs tādu produktu sūtījums, ko laiž tirgū lietošanai pārtikā, būtu individuāli jāsertificē, lai to varētu ievest Savienībā nolūkā laist tirgū. Sertifikācija par atbilstību Savienības prasībām turklāt var trešo valstu vai to reģionu pārtikas apritē iesaistītajiem uzņēmējiem un kompetentajām iestādēm atgādināt par piemērojamajām Savienības prasībām.
                  
               
                     (9)
                  
                  
                     Daži apkārtnes temperatūrā ilgi glabājami kombinēti produkti, kas nesatur citus gaļas produktus, izņemot želatīnu, kolagēnu un ļoti rafinētus produktus, nerada risku sabiedrības vai dzīvnieku veselībai šādu gaļas produktu ražošanai nepieciešamās apstrādes īpatnību dēļ. Šādiem kombinētajiem produktiem būtu jāpievieno privāts apliecinājums, nevis oficiāls sertifikāts.
                  
               
                     (10)
                  
                  
                     Deleģētā regula (ES) 2019/625 būtu attiecīgi jāgroza.
                  
               
                     (11)
                  
                  
                     Tā kā Deleģētās regulas (ES) 2019/625 12. un 14. pantu piemēro no 2021. gada 21. aprīļa, arī grozījumi pantos, kas attiecas uz 12. un 14. pantu, būtu jāpiemēro no minētā datuma,
                  
               IR PIEŅĒMUSI ŠO REGULU.
         
            1. pants
            Deleģēto regulu (ES) 2019/625 groza šādi:
            
                        1)
                     
                     
                        regulas 1. panta 2. punkta d) apakšpunktam pievieno šādu v) apakšpunktu:
                        
                                    “v)
                                 
                                 
                                    dzīvi gliemeži;”;
                                 
                              
                  
                        2)
                     
                     
                        regulas 1. panta 3. punktam pievieno šādu jaunu c) apakšpunktu:
                        
                                    “c)
                                 
                                 
                                    tādu lietošanai pārtikā paredzētu preču paraugiem, kas domāti produktu analīzei un kvalitātes testēšanai un ko tirgū nelaiž.”;
                                 
                              
                  
                        3)
                     
                     
                        regulas 2. pantā iekļauj šādu 14.a) punktu:
                        
                                    “14.a)
                                 
                                 
                                    “gliemeži” ir gliemeži, kas definēti Regulas (EK) Nr. 853/2004 I pielikuma 6.2. punktā, un jebkuru citu Helicidae, Hygromiidae vai Sphincterochilidae dzimtas sugu gliemeži, kas paredzēti lietošanai pārtikā;”;
                                 
                              
                  
                        4)
                     
                     
                        regulas 3. pantam pievieno šādu c) punktu:
                        
                                    “c)
                                 
                                 
                                    dzīvi gliemeži, uz kuriem ir sniegta atsauce ar Regulas (EEK) Nr. 2658/87 I pielikuma otrajā daļā noteikto KN kodu 0307 60 00.”;
                                 
                              
                  
                        5)
                     
                     
                        7. panta d) punktu aizstāj ar šādu:
                        
                                    “d)
                                 
                                 
                                    mehāniski atdalīta gaļa un gaļas produkti, izņemot apvalkus, kas definēti Komisijas Deleģētās regulas (ES) 2020/692 (*1) 2. panta 45. punktā;
                                 
                              
                           (*1)  Komisijas Deleģētā regula (ES) 2020/692 (2020. gada 30. janvāris), ar ko attiecībā uz noteikumiem par noteiktu dzīvnieku, reproduktīvo produktu un dzīvnieku izcelsmes produktu sūtījumu ievešanu Savienībā, to pārvietošanu un rīkošanos ar tiem pēc ievešanas papildina Eiropas Parlamenta un Padomes Regulu (ES) 2016/429 (OV L 174, 3.6.2020., 379. lpp.).”;"
                        
                     
                  
                        6)
                     
                     
                        12. panta 1. punktu aizstāj ar šādu:
                        
                           “1.   Tādu kombinēto produktu sūtījumus, uz kuriem ir sniegta atsauce ar Regulas (EEK) Nr. 2658/87 I pielikumā noteiktajiem KN kodiem pozīcijās 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202, 2208, Savienībā laišanai tirgū ieved tikai tad, ja ikviens kombinēto produktu sastāvā esošais pārstrādātais dzīvnieku izcelsmes produkts ir ražots uzņēmumos, kuri atrodas trešās valstīs vai to reģionos un kuriem ir atļauts uz Savienību eksportēt pārstrādātus dzīvnieku izcelsmes produktus saskaņā ar 5. pantu, vai uzņēmumos, kuri atrodas dalībvalstīs.”;
                        
                     
                  
                        7)
                     
                     
                        regulas 13. panta 1. punktu groza šādi:
                        
                                    a)
                                 
                                 
                                    iekļauj šādu d) apakšpunktu:
                                    
                                                “d)
                                             
                                             
                                                dzīvi gliemeži, uz kuriem ir sniegta atsauce ar Regulas (EEK) Nr. 2658/87 I pielikuma otrajā daļā noteikto KN kodu 0307 60 00.”;
                                             
                                          
                              
                                    b)
                                 
                                 
                                    iekļauj šādu e) apakšpunktu:
                                    
                                                “e)
                                             
                                             
                                                kombinētie produkti, kas minēti 12. panta 2. punkta a) un b) apakšpunktā, izņemot apkārtnes temperatūrā ilgi glabājamus kombinētos produktus, kas nesatur citus gaļas produktus, izņemot želatīnu, kolagēnu un ļoti rafinētus produktus, kuri minēti Regulas (EK) Nr. 853/2004 III pielikuma XVI sadaļā.”;
                                             
                                          
                              
                  
                        8)
                     
                     
                        regulas 14. panta 1. punktu aizstāj ar šādu:
                        
                           “1.   12. panta 2. punkta b) apakšpunktā minēto kombinēto produktu sūtījumiem (gadījumos, kad kombinētie produkti nesatur citus gaļas produktus, izņemot želatīnu, kolagēnu un ļoti rafinētus produktus, kuri minēti Regulas (EK) Nr. 853/2004 III pielikuma XVI sadaļā) un 12. panta 2. punkta c) apakšpunktā minēto kombinēto produktu sūtījumiem pievieno importētāja pārtikas apritē iesaistītā uzņēmēja sagatavotu un parakstītu privātu apliecinājumu, kas apliecina, ka sūtījumi atbilst piemērojamajām prasībām, kas minētas Regulas (ES) 2017/625126. panta 2. punktā.”
                        
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            Regulas 1. panta 5. punktu, 7. punkta b) apakšpunktu un 8. punktu piemēro no 2021. gada 21. aprīļa.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 1. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 95, 7.4.2017., 1. lpp.
         
         
            (2)  Komisijas Deleģētā regula (ES) 2019/625 (2019. gada 4. marts), ar ko attiecībā uz prasībām par lietošanai pārtikā paredzētu noteiktu dzīvnieku un preču sūtījumu ievešanu Savienībā papildina Eiropas Parlamenta un Padomes Regulu (ES) 2017/625 (OV L 131, 17.5.2019., 18. lpp.).
         
            (3)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).